Na temelju članka 58. st. 2. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 16/12., 94/13. I 152/14.) te članka 23. stavak 2. Statuta Obrtničke škole Osijek, Školski odbor na svojoj XVIII. sjednici održanoj dana 08. prosinca 2015. nakon provedene rasprave 26. studenog 2015. na sjednici Nastavničkog vijeća, te prethodne rasprave održane 13. studenog 2015. na sjednici Vijeća roditelja i prethodne rasprave održane 24. studenog 2015. na sjednici Vijeća učenika, donio je

**P R A V I L N I K**

**O KUĆNOM REDU**

**I. OPĆE ODREDBE**

Članak 1.

Ovaj Pravilnik ima za cilj odrediti prava, dužnosti i obveze zaposlenika i učenika Obrtničke škole Osijek (u daljnjem tekstu: Škola), kao uvjet za normalan život i rad u Školi.

Izrazi koji se u ovom Pravilniku koriste za osobe u muškom rodu su neutralni i odnose se na muške i ženske osobe.

Članak 2.

S odredbama ovog Pravilnika razrednici su dužni upoznati učenike i njihove roditelje, odnosno skrbnike.

Odredbe ovog Kućnog reda koje se odnose na učenike Škole primjenjuju se na njih i izvan zgrade Škole kada učenici odlaze u organizaciji Škole na ekskurzije, izlete, takmičenja i druge izvannastavne aktivnosti.

**II. BORAVAK U ŠKOLI**

Članak 3.

Učenici, radnici Škole, te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti, kao i u drugim slučajevima o čemu odlučuje ravnatelj Škole.

Članak 4.

U Školi je zabranjeno:

* promidžba i prodaja svih proizvoda koji nisu u skladu s ciljevima odgoja i obrazovanja,
* pušenje,
* nošenje oružja kao i ostalih predmeta koji ne služe za izvođenje nastavnih aktivnosti, a tim predmetima se mogu nanijeti ozlijede,
* pisanje po zidovima i inventaru Škole,
* bacanje smeća izvan koševa za otpatke,
* unošenje i konzumiranje alkohola i narkotičkih sredstava,
* unošenje sredstava, opreme i uređaja koji mogu izazvati požar ili eksploziju,
* igranje igara na sreću, klađenje, kao i sve vrste kartanja,
* unošenje tiskovina nepoćudnog sadržaja ili reproduciranje takvih sadržaja na audiovizualnoj opremi,
* nedolično ponašanje koje na bilo koji način ometa izvođenje nastave i rad u Školi,
* svaki oblik nasilja među učenicima,
* rugati se drugim učenicima, nazivati ih pogrdnim imenima i sl., uzimati i uništavati tuđe stvari, prijetiti, udarati,
* koristiti se elektroničkim medijima (internet, mobitel) za ruganje, ismijavanje, ogovaranje, prijetnje, nedopušteno objavljivanje tuđih snimki i sl.

Članak 5.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije Škole.

Članak 6.

Dužnost je radnika, učenika i drugih osoba koje borave u Školi, skrbiti o imovini Škole prema načelu dobrog gospodara.

Učenici i radnici Škole dužni su promicati svijest o vrijednosti očuvanja i zaštite okoliša te recikliranje otpada.

Članak 7.

Radnici Škole moraju racionalno koristiti sredstva Škole koja su im stavljena na raspolaganje.

Svaki uočeni kvar na instalacijama električne energije, vodovoda ili grijanja ili drugi kvar radnici moraju prijaviti domaru, a u hitnim slučajevima ravnatelju, voditelju ili tajniku.

Članak 8.

Sve osobe koje borave u Školi dužne su se ophoditi s međusobnim poštivanjem i uvažavanjem.

Članak 9.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 10.

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, izražavanja ili spolne orijentacije.

Svatko tko kod drugih uoči postupanje st. 1. Ovog članka treba svoje saznanje priopćiti ravnatelju Škole.

Članak 11.

U Školi je zabranjen svaki oblik nasilja, izražavanja neprijateljstva, nesnošljivosti, spolnog uznemiravanja i drugog neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovog članka.

Od osobe koja i nakon upozorenja iz stavka 2. ovog članka nastavi s kršenjem zabrane iz stavka 1. ovog članka, treba zatražiti da se udalji iz prostora protupravnog činjenja.

Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

**III. RADNO VRIJEME**

Članak 12.

Dnevno radno vrijeme Škole je od 5,30 do 21,00 sati.

Redovna nastava u prijepodnevnoj smjeni počinje u 07,00 sati, a u poslijepodnevnoj smjeni počinje u 13,00 sati.

Članak 13.

Radno vrijeme nastavnika određeno je rasporedom sati, dok se ostali poslovi izvode prema utvrđenom rasporedu radnog vremena u skladu s organizacijom rada Škole koju utvrđuje ravnatelj posebnom odlukom.

Članak 14.

Radnici su dužni dolaziti na posao i odlaziti s posla prema rasporedu radnog vremena.

Nastavnik ne smije samostalno donositi odluke vezane za održavanje nastave unutar ili izvan satnice bez znanja ravnatelja.

Način evidencije nazočnosti na radu određuje ravnatelj.

Članak 15.

Nastavnici moraju pravodobno javiti izostanak s posla zbog bolesti ili drugog razloga kako bi se mogla osigurati stručna zamjena.

O izostanku su dužni obavijestiti ravnatelja, tajnika ili voditelja Škole zbog evidentiranja i organizacije zamjene.

Radnici moraju dostaviti:

* najkasnije u roku od 3 dana u tajništvo Škole Potvrdu o privremenoj nesposobnosti za rad od svog liječnika opće prakse,
* računovođi izvješća o bolovanju od svog liječnika opća prakse za tekući mjesec najkasnije zadnjeg dana u tom mjesecu,
* najkasnije posljednjeg dana bolovanja javiti ravnatelju ili tajniku da se vraćaju na posao.

Članak 16.

Na uredskim prostorijama treba biti istaknuti radno vrijeme.

Raspored radnog vremena radnika Škole, a u svezi s prijemom stranaka obvezno se ističe na ulaznim vratima ureda.

Članak 17.

Roditelji mogu razgovarati s razrednicima i predmetnim nastavnicima u dane primanja roditelja prema objavljenom rasporedu na oglasnoj ploči Škole i mrežnim stranicama Škole.

Informacije za roditelje ili staratelje davat će se tijekom cijele školske godine, osim posljednjeg tjedna obrazovnog razdoblja.

Iznimno, u hitnim slučajevima roditelji mogu tražiti razrednika ili nastavnika i izvan određenog termina, ali samo za vrijeme odmora i ne smiju ih zadržavati nakon početka nastavnog sata.

Roditelji ne smiju ulaziti u učionice bez suglasnosti nastavnika.

**IV. PRAVA I OBVEZE NASTAVNIKA I DRUGIH RADNIKA ŠKOLE**

Članak 18.

Radnik koji na radu ili u svezi s radom namjerno ili krajnjom nepažnjom prouzroči štetu Školi, dužan je nastalu štetu nadoknaditi u skladu s Pravilnikom o radu Škole.

Članak 19.

Radnici moraju doći prikladno odjeveni i pristojnog izgleda primjereno mjestu na kojem se nalaze.

Radnici Škole ne smiju u Školu doći u alkoholiziranom stanju ili pod utjecajem narkotika.

Nastavnici za vrijeme nastave moraju isključiti mobitele.

Članak 20.

Nastavnici su dužni uredno i na vrijeme voditi pedagošku dokumentaciju, dostavljati je ili preuzetu vraćati ravnatelju, tajniku ili voditelju kako bi se školska administracija mogla nesmetano koristiti.

Nastavnici su dužni svakog dana pogledati oglasnu ploču kako bi se upoznali s eventualnim promjenama u satnici ili primiti na znanje razne obavijesti.

Nastavnik koji nije prisustvovao sjednici kolegijalnog tijela mora svoj izostanak opravdati te se naknadno informirati o sadržaju i svim bitnim odlukama koje su na njoj donesene.

Članak 21.

Domar mora brinuti da sve prostorije i inventar Škole budu uvijek u urednom i ispravnom stanju.

Domar mora na kraju svog radnog vremena provjeriti evidenciju prijava oštećenja, isključiti električne uređaje.

Spremačice Škole dužne su:

* svakodnevno ravnatelju ili tajniku prijaviti sva oštećenja uočena u učionicama ili zgradi Škole,
* održavati sve prostorije čistim i urednim,
* pronađene stvari odnijeti ravnatelju ili tajniku,
* na kraju radnog vremena zatvotvoriti prozore i zaključiti prostorije.

Članak 22.

Nastavnici su obvezni poštivati učenikovu osobnost, poticati učenikovo samopouzdanje, njegovo aktivno sudjelovanje u nastavi i izvannastavnim aktivnostima.

Učenike se ne smije vrijeđati i omalovažavati, prijetiti ili tući što predstavlja povredu radne dužnosti za koje odgovaraju disciplinski u skladu s Pravilnikom o radu.

Članak 23.

Nastavnici ne smiju za vrijeme nastave puštati učenike izvan učionice, osim u hitnim i neodgodivim slučajevima.

Nastavnici za vrijeme nastave ne smiju napuštati razredni odjel niti izlaziti iz učionica, osim u hitnim i neodgodivim slučajevima.

Članak 24.

Imenik učenika i dnevnik rada na nastavu i s nastave mogu iznositi samo predmetni nastavnici. Nakon završenog sata, razrednu knjigu nastavnici odlažu u za tu svrhu određeno mjesto u zbornici.

Učenicima nije dopušteno nositi na nastavu i s nastave dnevnik rada i imenik učenika, osim ukoliko je razred podijeljen na grupe i ako ravnatelj odluči drugačije.

Nitko ne smije iznositi imenike učenika, dnevnike rada i matične knjige izvan Škole.

**V. UČENICI**

Članak 25.

Učenici su dužni redovito i na vrijeme dolaziti u Školu.

Članak 26.

Učenici mogu boraviti u Školi u vremenu određenom za izvođenje nastave ili ostalih oblika odgojno-obrazovnog rada (u daljnjem tekstu: nastava).

Učenik je dužan doći u Školu najkasnije 5 minuta prije početka nastave, a napustiti Školu najkasnije 10 minuta nakon završetka školskih obveza.

Iznimno, učenici putnici koji ranije doputuju, mogu ući u školsku zgradu čim stignu i ostati u njoj po završetku školskih obveza do termina prijevoza.

Članak 27.

Učenik je dužan:

* kulturno se ponašati za vrijeme boravka u Školi i izvan nje,
* održavati čistim i urednim prostore i okoliš Škole,
* dolaziti u Školu čist, uredan i primjereno odjeven,
* nakon dolaska u učionicu odjevne predmete i osobne stvari odložiti na mjesto određeno za tu namjenu,
* po hodnicima Škole kretati se desnom stranom bez trčanja, galame i naguravanja,
* prilikom ulaska ili izlaska nastavnika ili drugog radnika iz učionice, dužni su pozdraviti ustajanjem, osim ako nastavnik ne odredi drugačije,
* uljudno se odnositi prema nastavnicima i drugim radnicima Škole,
* u kazalištu, kinu ili na drugim priredbama pristojno sjediti na svojem mjestu i pažljivo pratiti program, a strogo je zabranjeno vikanje, urlanje i neumjesno upadanje za vrijeme izvođenja programa,
* nositi na nastavu udžbenike, priručnike, bilježnice i drugi pribor.

Članak 28.

Učenik ne smije nastavi prisustvovati u alkoholiziranom stanju ili pod utjecajem narkotičkih sredstava.

Ako na nastavu dođe učenik za kojeg predmetni nastavnik posumnja da je u alkoholiziranom stanju ili pod utjecajem narkotičkih sredstava, učenika će predmetni nastavnik udaljiti s nastave i uputiti pedagogu ili ravnatelju Škole.

O učenikovom stanju obavijestit će se roditelji, stručni suradnik, ravnatelj i nadležna institucija.

Članak 29.

Na znak za početak nastave učenici su obvezni biti na svojim mjestima i pripremiti pribor za rad.

Učenici moraju doći na nastavu sa svim potrebnim priborom koji se traži programom.

Učenik može svoje mjesto rada promijeniti samo uz dopuštenje razrednika ili predmetnog nastavnika, te ne mogu samoinicijativno mijenjati mjesto rada za vrijeme izvođenja nastave.

Za vrijeme nastave tjelesne i zdravstvene kulture učenik je dužan prije početka nastave položiti novac i druge vrijednosti kod dežurnog učenika, učenika koji ne vježba ili u prostoriju koja se zaključava, koje će mu biti vraćene nakon tog sata, te imati potrebnu opremu za odvijanje nastave TZK.

Na praktičnu nastavu učenik je dužan dolaziti s radnom odjećom i obućom prema pravilima zaštite na radu.

Članak 30.

Učenici putnici koji nisu na vrijeme stigli na prvi nastavni sat iz opravdanih razloga (kašnjenje vlaka, autobusa) dolaze u učionicu u najvećoj tišini i bez ometanja rada nastavnika i drugih učenika.

Učenik koji zakasni na nastavu mora svršetak sata pričekati u predvorju Škole i pri tome se mora primjereno vladati i ni na koji način ne smije ometati tijek nastavnog procesa, te doći redovito na slijedeći sat.

Kašnjenje će se bilježiti kao sat izostanka.

Učenik u učionicu ne smije ući nakon što je u nju ušao nastavnik.

Svaki izostanak učenika s nastavnog sata nastavnik je dužan evidentirati u dnevniku rada, a razrednik utvrditi opravdanost ili neopravdanost zakašnjenja.

Tijekom školske godine roditelj može osobno ili pisanim putem opravdati izostanak svog djeteta za koje nije dostavljena liječnička ispričnica ili ispričnica nadležne institucije u trajanju od najviše tri radna dana, koji ne mogu biti uzastopni.

Članak. 31.

Za vrijeme nastave učenici mogu izlaziti iz učionice samo uz odobrenje nastavnika.

Učenik kojem je odobren izlazak iz učionice, mora se vratiti na nastavu najkasnije za 5 minuta.

Svako svojevoljno napuštanje nastave će se evidentirati kao neispričani sat izostanka.

Članak 32.

Tijekom nastave učenici ne smiju razgovorom ometati, šaptati, dovikivati se, prepirati se, šetati po razredu, jesti, piti, žvakati gume za žvakanje ili na bilo koji drugi način ometati nastavu.

Učenik koji želi nešto pitati ili priopćiti, treba svoju namjeru pokazati dizanjem ruke.

Učenik kojega je nastavnik prozvao, dužan je ustati.

Članak 33.

Učenik koji i nakon opomene ometa nastavu, nastavnik će ga uputiti pedagogu, voditelju smjene ili ravnatelju.

Nakon sačinjene zabilješke osobe kod koje je upućen, učenik se vraća na nastavu.

Za vrijeme nastave učenik ne smije biti isključen sa sata.

Članak 34.

Učenici ne smiju bez dopuštenja ulaziti u zbornicu, ured ravnatelja i tajnika. Ako trebaju nastavnika, s njim mogu razgovarati u hodniku ili mjestu koje odredi nastavnik.

Učenici se ne smiju zadržavati ispred zbornice, ureda ravnatelja i tajnika, a dok čekaju traženog nastavnika ne smiju bukom ili na drugi način ometati rad zaposlenika u Školi.

Članak 35.

Na nastavi učenik ne smije koristiti mobitel, walkman,MP-3, MP-4 i druge slične uređaje koji ometaju nastavu. Laptop učenik može koristiti samo uz odobrenje nastavnika.

Učenici ne smiju na nastavi koristiti uređaje za tonsko i video snimanje, osim ako se koriste za potrebe izvođenja nastave uz suglasnost nastavnika.

Nastavnik može privremeno uzeti uređaj učeniku ako ga koristi za vrijeme nastave.

Članak 36.

Učenicima nije dozvoljeno naginjati se kroz prozor, naslanjati se na ogradu u hodnicima Škole, lupati vratima, dovikivati se, sjediti na prozorima i radijatorima.

Naročito pažljivo učenici trebaju upotrebljavati sanitarne uređaje, te posebno paziti na njihovu čistoću. Učenicima je zabranjeno zadržavanje u sanitarnim prostorijama, osim nužno potrebnog.

Članak 37.

Učenici brinu o osobnim stvarima. Škola nije odgovorna za nestanak novca i drugih vrijednosti učenika za vrijeme njihovog boravka u Školi, ali će prijaviti krađu nadležnim službama i surađivati u postupku.

Članak 38.

Kad napuštaju učionicu, učenici moraju ponijeti svoje stvari.

U slučaju tjelesne povrede ili iznenada pogoršanog zdravstvenog stanja učenika tijekom nastavnog dana, dežurni ili predmetni nastavnik mora organizirati pratnju odrasle osobe učeniku i obavijestiti roditelja odnosno skrbnika te po potrebi organizirati liječničku pomoć.

Učenici koji za vrijeme nastave tjelesne i zdravstvene kulture ne vježbaju, moraju biti u dvorani. Učenici koji su oslobođeni svih sadržaja nastave tjelesne i zdravstvene kulture ne moraju prisustvovati nastavnim satima tjelesne i zdravstvene kulture.

Učenici na satu tjelesne i zdravstvene kulture ponašaju se prema kućnom redu nastavno-sportske dvorane u kojoj se nastava tjelesne i zdravstvene kulture održava.

Članak 39.

Za vrijeme boravka u Školi učenik treba paziti na čistoću svog radnog mjesta, učionice, te svoje radno mjesto prilikom odlaska iz Škole ostaviti uredno.

Učenici su dužni paziti na red i čistoću sanitarnih čvorova.

Učenici su dužni čuvati školsku imovinu i svaku štetu prijaviti ravnatelju ili dežurnom nastavniku.

Članak 40.

Počinitelj štete dužan je odmah nadoknaditi štetu koju će procijeniti ravnatelj sa stručnom službom škole, a za namjerno počinjenu štetu bit će mu izrečena odgovarajuća pedagoška mjera. U slučaju da je počinitelj nepoznat iz određenog razrednog odjela, štetu su dužni nadoknaditi svi učenici tog razrednog odjela solidarno.

Roditelji odnosno skrbnici moraju Školi nadoknaditi svaku štetu koju učenik učini za vrijeme boravka u Školi.

Članak 41.

Učenici imaju pravo na velik odmor poslije drugog sata i mali odmor između nastavnih sati. Mali odmor traje 5 minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u dvorištu ili ispred Škole.

Članak 42.

U razrednom odjelu tjedno se određuju dva redara.

Redari:

* dolaskom u učionicu pregledaju učionicu i o uočenim nepravilnostima ili oštećenjima izvješćuju nastavnika,
* pripremaju učionicu za nastavu, brišu ploču i donose prema potrebi nastavna sredstva i pomagala,
* izvješćuju voditelja smjene, pedagoga ili tajnika o nenazočnosti predmetnog nastavnika na nastavi,
* prijavljuju nastavnicima početkom svakog nastavnog sata nenazočne učenike,
* izvješćuju nastavnika o nađenim predmetima, a predmete (knjige, bilježnice, olovke, uređaje i sl.) odnose u tajništvo,
* nakon završetka zadnjeg nastavnog sata zajedno s nastavnikom napuštaju učionicu uz prethodnu provjeru ispravnosti učionice, oštećenja zidova, kupa, stolica i ostalog inventara te o uočenim oštećenjima izvješćuju dežurnog nastavnika ili spremačicu,
* učenika koji se ne pridržava reda, redar mora prijaviti dežurnom nastavniku.

Članak 43.

Redare iz članka 42. Ovog Pravilnika određuje razrednik prema abecednom redu.

Redari koji ne izvrše svoje obveze uredno, nastavit će ih izvršavati još jedan tjedan.

Članak 44.

Knjige posuđene u knjižnici učenik mora čuvati i neoštećene pravodobno vratiti u skladu s Pravilnikom o radu školske knjižnice.

U knjižnici i čitaonici treba vladati primjerena radna atmosfera. Učenici opremu zaduženu u knjižnici trebaju koristiti isključivo u svrhu zadataka za koje ih je zadužio profesor.

Članak 45.

Međusobne sporove učenici ne smiju rješavati svađom i fizičkim obračunom, uvredama, širenjem neistina i sl.

Međusobne razmirice učenici moraju riješiti u suradnji s razrednikom u svojoj razrednoj zajednici. Ako se takve razmirice pretvore u ekscesna ponašanja, mjerodavno tijelo će poduzeti potrebne mjere.

U međusobnim odnosima učenici:

* ne smiju ometati druge učenike u učenju i praćenju nastave,
* trebaju poštovati i njegovati spolnu, vjersku i svaku drugu različitost među učenicima,
* promiču modele nenasilnog rješavanja sukoba, međusobne tolerancije i uvažavanja tuđeg mišljenja,
* razvijaju partnerski odnos s drugim učenicima i njeguju suradnju i timski rad,
* mogu ustrojavati razne oblike kulturno-umjetničkih, sportskih i drugih sadržaja.

Članak 46.

Učenicima je zabranjeno psihički i fizički zlostavljati te prijetiti drugim učenicima i radnicima Škole.

Nastavnik bilježi u imeniku primjedbe za pojedinog učenika i izvješćuje razrednika zbog kršenja pravila ponašanja.

**VI. DEŽURSTVA**

Članak 47.

U Školi za vrijeme rada dežuraju učenici i nastavnici.

Raspored dežurstava učenika određuje razrednik, a raspored dežurnih nastavnika određuje voditelj i objavljuje se na oglasnoj ploči Škole.

Članak 48.

Dežurni učenik:

* obavlja dežurstvo u vremenu od 7,00 do 13,00 sati u prijepodnevnoj smjeni,
* odobrava ulazak u Školu roditeljima, skrbnicima i drugim osobama i o tome vodi evidenciju,
* daje potrebne obavijesti građanima,
* u suradnji s dežurnim nastavnikom održava red na ulazu,
* dežurni učenik obavještava nastavnika u zbornici o dolasku roditelja,
* obavještava dežurnog nastavnika, pedagoga, voditelja, tajnika ili ravnatelja o kršenju kućnog reda,

Dežurni učenik vodi knjigu dežurstava.

U knjigu upisuje podatke koje odredi ravnatelj.

Za samovoljno napuštanje dežurnog mjesta učenik će dobiti neopravdani sat.

Članak 49.

Dežurni učenici ne smiju pozivati s nastave učenike ili nastavnike na zahtjev stranih osoba.

U slučaju da stranka traži nekog učenika, dežurni će učenik zamoliti stranku da pričeka do završetka nastavnog sata, a zatim obavijestiti dežurnog profesora. Učenik će evidentirati podatke o toj stranci u knjigu dežurstva.

Ako je hitan slučaj, dežurni učenik će odvesti stranku do zbornice pa će slučaj riješiti ravnatelj ili netko od nastavnika.

Ako učenik prati stranku do određene osobe, nakon toga se odmah vraća.

Članak 50.

Dežurni učenici moraju s ozbiljnošću izvršavati svoje obveze i za vrijeme dežurstva ne smiju slušati glazbu, kartati, donositi prijenosna računala i ostalu audio-vizualnu opremu.

Kod dežurnih učenika ne smiju se zadržavati ostali učenici Škole te učenici drugih škola.

Članak 51.

Obveze dežurnog nastavnika:

* doći u Školu 10 minuta prije početka nastave,
* za vrijeme dežurstva obilaziti Školu i kontrolirati ponašanje učenika,
* intervenirati u slučaju situacija koje nisu uobičajene,
* upoznati osobe ili razrednike s upisanim primjedbama u bilježnici dežurstva.

Dežurni nastavnik u knjigu dežurstva upisuje svoje zapažanje o eventualnom težem ili teškom kršenju odredaba ovog Pravilnika i o tome obavještava ravnatelja Škole.

**VII. KRŠENJE ŠKOLSKOG REDA**

Članak 51.

Postupanje prema odredbama ovog pravilnika sastavni je dio radnih obveza radnika i učenika Škole.

Radnik koji postupi suprotno odredbama ovog pravilnika, odgovoran je za povredu radne obveze.

Učenik koji je neprimjereno odjeven, pod utjecajem alkohola i slično, odmah se udaljava sa nastave, a o tome se obavještava roditelj ili staratelj.

Učenik koji postupi suprotno odredbama ovog pravilnika, izriču se odgojne mjere prema odredbama Statuta Škole.

Osoba koja za vrijeme boravka u Školi krši školski red, odgovorna je za štetu koju pretrpi Škola, a dežurni nastavnik ili učenik treba ju udaljiti iz prostora Škole.

Članak 52.

U slučaju pojave nasilja ili dojave o nasilju među učenicima, radnici i učenici Škole dužni su postupiti prema **Protokolu o postupanju u slučaju nasilja među djecom i mladima.** U slučaju uočavanja nasilja u obitelji koje doživljavaju učenici, radnici Škole dužni su postupiti prema **Protokolu o postupanju u slučaju nasilja u obitelji**. U slučaju saznanja o seksualnom nasilju koje doživljavaju učenici, radnici Škole dužni su postupiti prema **Protokolu o postupanju u slučaju seksualnog nasilja.**

Nastavnici, razrednici i stručni suradnici dužni su poduzimati mjere zaštite prava učenika te o svakom kršenju tih prava, posebice o oblicima tjelesnog ili psihičkog nasilja, spolne zlouporabe, zanemarivanja ili nehajnog postupanja, zlostavljanja ili izrabljivanja izvijestiti ravnatelja ili nadležne ustanove.

**VIII. PRIJELAZNE I ZAVRŠNE ODREDBE**

Članak 53.

Ovaj Pravilnik stupa na snagu osmog dana od objavljivanja na oglasnoj ploči Škole.

Članak 54.

Stupanjem na snagu ovog Pravilnika prestaje važiti Pravilnik o kućnom redu i radu Škole od 01. srpnja 1996.

KLASA: 003-07-01/2015-55

Urbroj: 2158-50-02-15-1

Osijek, 08. prosinca 2015.

Predsjednik ŠO:

Josip Cvitić

Pravilnik je objavljen na oglasnoj ploči Škole dana 09. prosinca 2015., a stupio je na snagu 17. prosinca 2015.

R a v n a t e l j :

Tomislav Šalavardić, prof.